**Dôvodová správa**

**Všeobecná časť**

Predkladaný návrh zákona, ktorým sa dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov aktuálne zohľadňuje skutočnosti, ktoré sa, žiaľ, čoraz častejšie objavujú v našej spoločnosti a obeťami sa v mnohých prípadoch stávajú práve ekonomicky najslabšie skupiny obyvateľstva.

Množstvo poberateľov dôchodkových dávok, najmä starobných dôchodkov s ohľadom na ich vek už nie je schopný využívať moderné spôsoby bankového styku ako je internet banking alebo používanie platobnej karty. Používanie týchto nástrojov v styku s bankou, zahraničnou bankou alebo pobočkou zahraničnej banky (ďalej aj len „banka“) je v porovnaní s klasickým výberom hotovosti silne zvýhodnené nižším poplatkom, resp. výber hotovosti priamo na pobočke je zaťažený vysokým poplatkom.

Vysoké poplatky za výber hotovosti (cca 2 EUR) predstavuje pre poberateľov dôchodkových dávok vysoký náklad. Z toho dôvodu často pristupujú k tomu, že nevyužívajú služby banky a dôchodky sú im doručované poštou alebo si kvôli šetreniu na poplatkoch za výber vyberajú naraz väčšiu sumu hotovosti. Následne sa poberatelia dôchodkových platieb práve pre predpoklad, že v domácnosti disponujú vyššou hotovosťou stávajú terčom záujmu rôznych podvodníkov a zlodejov.

Je povinnosťou zákonodarného orgánu operatívne vyhodnocovať aj takéto skutočnosti a upravovať zákony tak, aby takto ohrozené skupiny obyvateľstva boli viac chránené. Banky na jednej strane motivujú, aby si poberatelia dôchodkov nechali vyplácať peniaze na svoj účet zriadený v banke, nedostatočne vyhodnocujú vyššie uvedené skutočnosti na strane druhej.

Predkladaným návrhom zákona sa stanovujú podmienky, kedy banka, zahraničná banka a alebo pobočka zahraničnej banky nebude môcť vyberať poplatky za výber hotovosti a to v prípade, ak:

výber bude realizovaný z účtu, na ktorý sú poukazované dávky dôchodkového zabezpečenia, pričom sa neuplatní pri výbere z terminovaného účtu alebo z iného ako bežného účtu;

Počet výberov v danom mesiaci bude maximálne sedem (každý ďalší výber nad tento počet v danom kalendárnom mesiaci by bol už spoplatňovaný v zmysle sadzobníka poplatkov konkrétnej banky), pričom suma vyberanej hotovosti každého výberu musí byť vyššia ako 10 EUR.

 Takáto špecifikácia podmienok okrem primárneho zámeru, a to operatívne reagovať na nežiaduci stav spoločnosti a vznikajúce nežiaduce situácie, dostatočne zohľadňuje aj záujmy banky ako podnikateľského subjektu, ale aj ako člena spoločnosti s vysokou mierou spoločenskej a sociálnej zodpovednosti.

Návrh zákona je v súlade s Ústavou Slovenskej republiky, ústavnými zákonmi, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, a súčasne aj s právom Európskej únie.

Predkladaný návrh zákona bude mať pozitívne sociálne vplyvy, nebude mať nepriaznivý dopad na verejné rozpočty ani na životné prostredie. Neprináša nárok na pracovné sily a nemá vplyv na zamestnanosť a tvorbu pracovných miest, ani na podnikateľské prostredie.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanec Národnej rady Slovenskej republiky Alojz Hlina

**2. Názov návrhu zákona**: Návrh zákona, ktorým sa dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov

**3. Problematika návrhu zákona**:

* 1. je upravená v práve Európskej únie:

 ***Primárne právo:***

čl. 3 ods. 1 písm. b), čl. 4, čl. 26 ods. 2, čl. 56 až 66 Zmluvy o fungovaní Európskej únie.

***Sekundárne právo*** (prijatom po nadobudnutí platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva - po 30. novembri 2009)

- nie je upravená,

***Sekundárne právo*** (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva – do 30. novembra 2009)

 - nie je upravená.

* 1. je obsiahnutá v judikatúre Súdneho dvora Európskej únie:

bezpredmetné

**4.** **Záväzky Slovenskej republiky vo vzťahu k Európskej únii:**

lehota na prebratie smernice alebo lehota na implementáciu nariadenia alebo rozhodnutia

- bezpredmetné

b) lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov

- bezpredmetné

c) informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie

- bezpredmetné

d) informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia

 - bezpredmetné

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti - úplný

**6. Gestor a spolupracujúce rezorty:**

**DOLOŽKA VYBRANÝCH VPLYVOV**

**A.1. Názov materiálu:**

 Návrh zákona, ktorým sa dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  x |  |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť | x |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**Vplyvy na rozpočet verejnej správy**

Návrh zákona nemá vplyv na rozpočet verejnej správy.

**Vplyvy na podnikateľské prostredie**

Návrh zákona nemá žiadne vplyvy na podnikateľské prostredie.

**Sociálne vplyvy**

Návrh zákona má pozitívne sociálne vplyvy.

**Vplyvy na životné prostredie**

Návrh zákona nemá vplyvy na životné prostredie.

**Vplyvy na informatizáciu spoločnosti**

Návrh zákona nemá vplyvy na informatizáciu spoločnosti.

**Osobitná časť**

**K Čl. I**

Navrhovaná ustanovenie zakazuje banke, zahraničnej banke a pobočke zahraničnej banky požadovať úhradu poplatkov, náhradu nákladov alebo inú odplatu za výber finančných prostriedkov v hotovosti v mene euro z bežného účtu a to v prípade spotrebiteľa (v zmysle § 52 ods. 4 Občianskeho zákonníka),ktorým je poberateľ dôchodkových dávok (podľa [§ 65 až 77 zákona č. 461/2003 Z. z.](http://www.zakonypreludi.sk/zz/2003-461#f6110137) o sociálnom poistení v znení neskorších predpisov) alebo poberateľ rovnocenných dôchodkových dávok vyplácaných zo zahraničia, ktorý nemá pravidelný príjem zo zárobkovej činnosti ([§ 3 zákona č. 461/2003 Z. z.](http://www.zakonypreludi.sk/zz/2003-461#f6109325) o sociálnom poistení v znení neskorších predpisov) a to za súčasného splnenia podmienky, že na jeho bežný účet sú poukazované len tieto dôchodkové dávky.

Predmetné ustanovenie však neplatí v prípade, ak spotrebiteľ v priebehu kalendárneho mesiaca už realizoval sedem výberov finančných prostriedkov v hotovosti v mene euro alebo výška jednorazovo vyberanej hotovosti v mene euro je nižšia ako 10 euro.

**K Čl. II**

S ohľadom na predpokladanú dĺžku legislatívneho procesu sa navrhuje účinnosť zákona na 1. apríl 2014.